**Christian Fredrik Jacob von Munthe af Morgenstierne** (født 23. mars 1806 i Bremen, død 28. mai 1888 i Kristiania) var en norsk militær offiser som også var kammerherre og gift med ei russisk prinsesse.

Fra 1818 var han elev ved landkadettakademiet (i dag Krigsskolen) i Kristiania, hvoretter han i 1823 oppnådde en surnumerær stilling som sekondløytnant, fra 1827 i fast stilling. Dette var i den norske kavaleribrigade. Han ble i 1830 tilsatt som ordonnansoffiser for kong Karl III Johan (1773–1844) og gikk i 1831 inn i tjeneste som attaché ved den norsk-svenske utenriksstasjon i den russiske hovedstad St. Petersburg der han var inntil 1837. Fra 1833 hadde han også hatt tittelen kammerherre og ble da også gift der borte med ei russisk prinsesse.

I sin politimesterperiode lot han blant annet oppføre dette bygget, Hammersborg arbeiderboliger fra 1851. Han ble premierløytnant i 1838 og fikk jobb ved generalstaben, der han var til 1844. Han hadde i 1843 tatt en cand.jur. og kunne fra 1846 tiltre som politifullmektig i Kristiania, der han fra 1850 var politimester og etatens leder. For alt dette fikk han året etter den svenske Nordstjerneordenen og den danske Dannebrogordenen. Kona døde i 1853 men han giftet seg igjen i 1855. På 1850-tallet drev han også med en slags filantropisk boligbygging og fikk etablert Christiania Dampkjøkken i 1857 der man kunne kjøpe billige retter. Men i 1862 meldte han overgang til Lier for å være sorenskriver (også for Røyken og Hurum) inntil han i 1884 søkte om avskjed med pensjon. Han hadde da rukket å få flere ordener, som den spanske Isabella den katolskes orden (etablert 1815) og den polsk-russiske Sankt Stanislaus-ordenen (etablert 1765).

Familie
-------

Han var sønn av Bredo Henrik von Munthe af Morgenstierne den eldre (1774–1835) og Cathrine Elisabeth Fries (1781–1840). Faren ble i 1816 den første høyesteretts- og regjeringsadvokat i Norge, men var omkring 1805 i Tyskland og Holland der han jobbet som fiolinist etter å ha blitt midlertidig fradømt sine embeter. Begge foreldrene var forøvrig født i Danmark. Selv giftet Christian Fr. seg i 1836 med den russiske prinsesse Anastasia Sergiewna Soltikoff (1810–1853), hvis oldefar Piotr var bror til kammerherre Sergej Saltykov (1726–65) Kona hadde tidligere vært æresdame hos keiserinnen av Russland og ble etter flyttingen statsfrue hos enkedronning Desideria av Sverige og Norge (1777–1860).

De fikk fem sønner og ei datter. Datteren Alexandra Cathrine Henriette (1838–1881) ble hoffrøken og gift i 1857 med regjeringsadvokat Christian Lasson (1830–93), og derved mor til kunstnerne Per Lasson (1859–1883), Oda Krohg (1860–1935), Alexandra Lasson (1862–1955) som var gift med maleren Frits Thaulow og Bokken Lasson (1871–1970). Sønnen Carl Johan Maximilian (1844–1912) apoteker var far til arkitekten Christian Frederik Jacob von Munthe av Morgenstierne (1880–1967).

Hans første kone døde på morens gods i Moskva i 1853. Men Christian Fr. giftet seg raskt igjen i 1855 med Wilhelmine Christine Petersen (1825–1914) som var datter av en brigadelege fra Halden. I 1885 bodde de i Kristiania.

Se også
-------

* Munthe af Morgenstierne for farsslekta

Referanser
----------

1. ↑  Fødsels- og dødsdato er nevnt i Christian Frederik Jacob von Munthe af Morgenstierne hos Finnholbek.dk.
2. ↑  Hartvig Munthe (1883–1888). *Efterretninger om Familien Munthe i ældre Tid: udgivne til Erindring om Familiens 300 Aars Jubilæum i Norden og trykte som manuskript for Familiens Medlemmer*. Christiania.
3. 1 2  Morgenstierne, Chr. Fr. J. v. Mth. i Norsk Forfatter-Lexicon, 1814–80.
4. ↑  Danmarks Adels Aarbog, Dansk Adelsforening, 1884
5. ↑  Slektstavle for den russiske adelsfamilien Saltykov
6. ↑  Datteren Alexandra var blant annet med på kroningsferden til Oslo i 1873, jfr. Anne-Marie Riiber (1958). *Dronning Sophie*. Oslo: Luther.
7. ↑  Ifølge Wilhelmine Christine Petersen Arkivert 2. april 2015 hos Wayback Machine. hos Skeel og Kannegaard, var hans andre kone født på det som skulle bli vår grunnlovsdag, nemlig 17. mai 1825, og død 30. juli 1914, bare et par dager etter utbruddet av den første verdenskrig.
8. ↑  I henhold til Folketellingen 1885 bebodde de Fastings gate (Oslo) 2.

|  |  |
| --- | --- |
| Oppslagsverk/autoritetsdata | Geni **·** WikiTree
 |